**สารคดีเฉลิมพระเกียรติ ชุด มรดกศิลป์ แผ่นดินไทย**

**ตอนที่ 42 : เรืออีเหลือง และเรือแตงโม**

เรืออีเหลือง และเรือแตงโม ทั้งสองลำคือเรือกราบที่ใช้เป็นเรือกลองในการจัดขบวนพยุหยาตราทางชลมารค ซึ่งจะอยู่ในริ้วสายกลาง หรือริ้วที่ 3 ภายในเรือจะมีปี่ชวา และกลองแขกสำหรับบรรเลง ไม่พบหลักฐานการสร้าง โดยเรืออีเหลืองจะอยู่ด้านหน้าสุดของริ้วกลาง เป็นเรือสำหรับรองผู้บัญชาการขบวนเรือ มีขนาดความกว้าง 1.68 เมตร ยาว 24.25 เมตร มีฝีพายประจำเรือจำนวน 27 นายส่วนเรือแตงโมง เป็นเรือกลองในอยู่บริเวณกลางขบวนข้างหน้าเรือพระที่นั่ง เป็นเรือสำหรับผู้บัญชาการขบวนเรือ มีขนาดความกว้าง 1.91 เมตร ยาว 25 เมตร มีฝีพายประจำเรือจำนวน 28 นาย โดยเรือทั้งสองลำเคยทำการซ่อมครั้งใหญ่ เมื่อปี พ.ศ.2524 สำหรับพระราชพิธีเสด็จพระราชดำเนินเลียบพระนครทางชลมารค ครั้งนี้ สำนักช่างสิบหมู่ กรมศิลปากร ได้ดำเนินการซ่อมปิดทองพนักกัญญาเรือทั้งสองลำใหม่ โดยทาสีแดงส่วนที่ไม่ปิดทอง และซ่อมอาภรณ์ภัณฑ์ ประกอบด้วย ผ้าหลังคากัญญาลายทองแผ่ลวด ซ่อมปิดทองลวดลายที่ชำรุด เปลี่ยนผ้าดาดหลังใหม่ จัดทำผ้าหน้าโขนลายพื้นสีม่วง ตาดทอง ตาดเงิน และดาดผ้าสีแดง และทำความสะอาดสายรัดผ้าหน้าโขนลำละ 2 เส้น